
Introducere 


Sfântul Pacian a trăit în jurul anilor 310-390 d.Hr. 
şi a devenit episcop al Barcelonei după anul 343. 
A fost căsătorit şi a avut un copil înainte de a fi înălţat 
în treapta de episcop. Fiul său, Dexter (care avea 
să devină prefect al pretoriului) a fost bun prieten 
cu Ieronim, care i-a şi dedicat cunoscuta sa lucrare 
De viris illustribus 1 (132). De alftel, singura mărturie 
fermă din literatura patristică despre viaţa şi acti¬ 
vitatea Sfântului Pacian ne-o oferă Fericitul Ieronim 
în tratatul amintit: „Pacianus, episcop al Barcelonei, 
în înălţimile Pirineilor, a fost vestit prin neprihă¬ 
nire şi elocinţă, adică atât prin traiul său, cât şi prin 
cuvântul său; a scris numeroase scurte lucrări, prin¬ 
tre care şi pe cea numită Cerbul, precum şi unele 


1 Stylianos Papadopoulos, Patrologie, voi. II/2, traducere 
de Adrian Marinescu, Editura Bizantină, Bucureşti, 2012, 
p. 288. In spaţiul editorial românesc, în afară de patro- 
logia lui Papadopoulos, o referire, deosebit de scurtă însă, 
la Sfântul Pacian mai întâlnim doar în Claudio Moreschini, 
Enrico Norelli, Istoria literaturii creştine vechi greceşti şi latine, 
voi. II/l, Editura Polirom, Iaşi, p. 312. 

împotriva novaţienilor. A murit la adânci bătrâneţi, 
în timpul lui Teodosie" 2 . 

Aşa cum remarcă părintele Carmelo Granado, 
în introducerea sa la operele sfântului spaniol, „până 
în secolul al IX-lea, Pacian a fost practic necunoscut" 3 , 
singura menţionare a sa, după cea din De vir. ill., 
fiind cea din Martirologiul lui Adon (858), informaţie 
preluată la câteva secole distanţă şi de Martirologiul 
lui Usuard (sec. XI). Prăznuirea sa a fost declarată obli¬ 
gatorie de-abia în anul 1600 4 . In prezent, atât Biserica 
Ortodoxă, cât şi cea Romano-catolică îl prăznuiesc 
pe Sfântul Pacian pe data de 9 martie 5 . 

Putem spune cu siguranţă că anul 394 reprezintă 
terminus ad quem al vieţii şi activităţii sale: în acest an 
este menţionat un Lampius, episcop al Barcelonei, 
care îl hirotoneşte pe Paulin din Nola. Fericitul Ieronim 


2 Sfântul Ieronim, Despre bărbaţii iluştri, introduceri, 
traduceri şi note de Dan Negrescu, Editura Paideia, Bucu¬ 
reşti, 1997, p. 71. 

3 Carmelo Granado, S.J., Introduction în Pacien de Barce- 
lone, Ecrits, text bilingv, traducere din limba latină de Chantal 
Epitalon şi Michel Lestienne, Les Editions du Cerf, Paris, 
1997, p. 23. 

4 Ibidem, nota 1. 

5 Pentru un calendar al sfinţilor spanioli ortodocşi - 
Hispania Sancta - vezi excelenta prezentare de pe site-ul 
http://ortlrodoxengland.org.uk/oespain.htm, accesat pe data 
de 7 iulie 2014. 

ne spune despre Sfântul Pacian că „a murit la adânci 
bătrâneţi" (iam ultima senectute), deci naşterea sa va fi 
avut loc la începutul secolului al IV-lea. Se ştie că, an¬ 
terior Sfântului Pacian, episcop al Barcelonei a fost 
Pretextatus, care a participat la Sinodul din Sardica, 
ţinut în anul 343. Acest an reprezintă terminus ad quo 
pentru stabilirea exactă a datei la care Pacian a fost 
hirotonit întru episcop 6 . Moaştele sale se află în Bi¬ 
serica Santo Justo y Pastor din Barcelona. 

De la acest Părinte spaniol al Bisericii Soborni¬ 
ceşti nu ne-au mai rămas decât următoarele scrieri: 
De Paenitentibus (Despre cei ce se pocăiesc), De Baptismo, 
trei epistole către Sympronian (conducătorul unei pu¬ 
ternice facţiuni novaţiene din Spania). S-au pierdut 
două lucrări foarte importante scrise de Pacian: Cer- 
vulus (în care critica sărbătoarea păgână a Cerbului 7 ) 
şi Contra Novaţianos, un tratat îndreptat împotriva ere¬ 
ziei novaţiene. Prin temele tratate, imageria folosită 


6 C. Granado, op. cit., pp. 25-27. 

7 „S-au dat în principal, două interpretări acestui titlu: 
prima s-ar referi la credinţa păgână a unor creştinaţi din 
Hispania, după care la kalendele lui ianuarie oamenii s-ar 
metamorfoza în cerbi şi în alte fiare. A doua are în vedere 
faptul că titlul ar fi de fapt cervulus, cuvânt care ar deriva 
de la grecescul kerbolein („a blestema"); deci cervulus ar fi 
grecescul Kervolos, ai sensul de maledicus („blestemător, ocă- 
râtor, bârfitor"); cartea fiind pierdută, toate sunt presu¬ 
puneri"; nota 275 de D. Negresai în Sf. Ieronim, op. cit., p. 122. 

şi retorica, pe alocuri de-a dreptul incisivă, se poate 
spune că a fost influenţat de Lactanţiu, Tertulian şi 
Sfântul Ciprian al Cartaginei 8 . De altfel, aşa cum scri¬ 
itura sa atestă. Sfântul Pacian era un erudit, un bun 
cunoscător al literaturii clasice; el însuşi mărturiseşte 
acest lucru într-una din scrisorile sale către Sympronian 
(Ep. 2, 4). 

Tratatul Despre cei care se pocăiesc sau, conform 
unei interpretări mai libere. Despre cei ce-şi împlinesc 
canonul de pocăinţă, este o vie mărturie a modului în 
care era înţeleasă Taina Pocăinţei în Biserica primară 
din Hispania. Sfântul Pacian se adresează celor ce să¬ 
vârşeau public penitenţa, dar nu numai. Ca un păstor 
preocupat mereu de starea duhovnicească a turmei sale, 
Pacian îşi îndreaptă cuvântul şi către catehumeni, dar 
şi către cei deja botezaţi. Micul tratat poate fi împărţit 
într-o introducere urmată de patru secţiuni. Intro¬ 
ducerea anunţă tema tratatului şi prezintă planul 
după care este structurat (1, 1-2, 4). Prima parte (3, 
1 - 5, 5) abordează tipuri felurite de păcate: peccata şi 
crimina. Crimina sunt păcatele care necesită pocăinţă 
publică, precum adulterul, crima şi idolatria (3,4; 5,1), 
iar aceasta fiindcă sunt atât de grave, încât plata lor 
este moartea (4, 3), osânda veşnică (5, 3). Celelalte 
păcate sau fărădelegi - peccata - pot fi ispăşite prin 
lucrarea faptelor bune opuse lor (; meliorum operum 

8 C. Moreschini, E. Norelli, op. cit., p. 312. Mai multe 
detalii în C. Granado, op. cit., pp. 67-72. 

compensatione, 4, 3). A doua parte (6,1 - 8, 5) vorbeşte 
despre păcătoşii care se ruşinează să se mărturisească, 
dar continuă să ia parte la slujbele bisericeşti, ceea ce 
pentru Pacian reprezintă o hulă împotriva Duhului 
Sfânt. A treia parte (9, 1 - 11, 2) abordează problema 
păcătoşilor care-şi recunosc păcatul dar, din ruşine sau 
neştiinţă, nu-şi mărturisesc preotului păcatele şi nu 
împlinesc penitenţa necesară reprimirii depline în 
sânul Bisericii. Ultima parte (11, 3 - 12, 6) vorbeşte 
despre răsplata care-i aşteaptă pe cei ce se pocăiesc şi 
se mărturisesc preotului, dar şi despre osânda veşnică 
de care se primejduiesc cei care refuză să se pocăiască. 

Tratatul Despre cei care se pocăiesc ne introduce 
în realitatea cruntă a bătăliei pe care o duce sufletul 
cu păcatul, arătând că doar părăsirea fărădelegii şi 
pocăinţa îl pot readuce pe creştin în comuniunea Bi¬ 
sericii. Deşi stilul Sfântului Pacian poate părea uneori 
prea acid sau mustrător, se observă o adâncă înţele¬ 
gere a neputinţei firii omeneşti, fiindcă, în cele din 
urmă, ce nu este cu putinţă la oameni este cu putinţă la 
Dumnezeu 9 . Sfântul Pacian îi îndeamnă pe cei care 
au cunoscut păcatul să se pocăiască, să se întoarcă la 
Dumnezeu fiindcă „pentru un singur păcătos care 
se pocăieşte îngerii din ceruri se bucură, iar corul 
ceresc este bucuros. Hai atunci, tu, păcătosule: nu 
înceta să ceri milă! înţelege că întoarcerea ta este 
prilej de bucurie!" (12, 6). 


Cf. Lc. 18, 27. 

*** 

Traducerea de faţă reprezintă prima traducere 
în limba română a unei lucrări scrise de Sfântul Pacian 
al Barcelonei. Traducerea a avut la bază ediţia critică 
publicată de Editions du Cerf, textul în latină fiind 
editat de Carmelo Granado. 

Dragoş Dâscă 



Sfântul Pacian al Barcelonei 
Despre cei care se pocăiesc 




Deseori, mustrarea îi întărâtă pe cei nemernici 


LI. Deşi am vorbit de mai multe ori 1 , chiar dacă 
în grabă, despre vindecarea celor care se pocăiesc, 
voi încerca pe cât pot - amintindu-mi de porunca 
Domnului, Care pentru pierderea unei singure oi 
nu Şi-a cruţat grumazul şi umerii Săi 2 , aducând-o 
înapoi pe fragila păcătoasă (peccatricem delicatam) în 
turma reîntregită - să urmăresc şi în scrisul meu o 
astfel de pildă de virtute şi să imit ca un rob, cu umi¬ 
linţa care mi se cuvine, strădania şi râvna Domnului. 

2. Mă tem însă de un lucru, preaiubitule, ca nu 
cumva insistând asupra celor ce se petrec, prin tulbu¬ 
rarea pe care o naşte de obicei împotrivirea, mai de¬ 
grabă să îndemn la păcat, decât la înfrânare; şi, după 
exemplul lui Solon Atenianul, poate ar fi mai bine 
să tac în privinţa marilor fărădelegi, decât să aver¬ 
tizez [împotriva lor], ţinând seama că moravurile 
alor noştri au ajuns într-acolo, încât ei socotesc că sunt 
îndemnaţi [să facă acele fărădelegi] când, de fapt, li se 
interzice aceasta. 


1 Literal: „Deşi nu am păstrat tăcerea..." (etsi... non tăcui). 

2 Cf Lc. 15, 5. 

3. Căci acesta, mi se pare, a fost efectul pe care l-a 
produs de curând Cervulus 3 , cu cât mai hotărât blama 
[fărădelegea], cu atât mai înverşunat luau parte 
la ea. Şi toată această critică lămuritoare şi adeseori 
repetată a purtării ruşinoase se pare că nu a stăvilit, 
ci a învăţat desfrâul. 

Nenorocitul de mine! Care este fărădelegea mea? 
Ei nu ar fi ştiut, cred, cum să ţină sărbătoarea cer¬ 
bului (cervulum facere), dacă eu nu aş fi dezvăluit 
acest lucru, mustrându-i. 

4. Să trecem peste aceasta! Oamenii răzvrătiţi 
împotriva lui Dumnezeu şi care se află în afara Bise¬ 
ricii sunt şi ei înfuriaţi de jignirea mustrării, indignaţi 
fiind, fără îndoială, că obiceiurile lor pot fi criticate 
de oricine. Şi aşa cum mizeria poate să miroasă şi mai 
tare atunci când o răscoleşti, iar focul poate să ardă 
cu şi mai multă putere dacă îl încingi, iar nebunia 
poate fi şi mai fioroasă dacă o provoci, tot aşa astfel 
de oameni, întorcându-şi călcâiul, au zdrobit în bu¬ 
căţi mustrările pe care le meritau, dar nu fără a fi 
vătămaţi şi răniţi din pricina cerbiciei lor. 

3 Numele unui tratat scris de Sfântul Pacian, pierdut 
din nefericire. Era adresat creştinilor care participau la săr¬ 
bătorile păgâne. Vezi lămuriri suplimentare la nota 7 din 
introducere. 



Cuvântul este despre cei care se căiesc 
de păcatele lor spre îndreptare şi înţelepţire 


II. 1. Preaiubiţilor, amintiţi-vă că aceasta s-a ros¬ 
tit de Domnul, „mustră un prost, şi el te va urî: mustră 
un om înţelept, şi el te va iubi" 4 ; şi din nou, „pe cei 
pe care îi iubesc. Eu îi mustru şi pedepsesc" 5 . Aşa¬ 
dar şi voi, urmând cu dragoste, nu împotrivindu-vă 
cu încăpăţânare, să credeţi că stăruinţa purtătoare 
de grijă şi neliniştită din această lucrare împlinită 
după voia Domnului de mine, fratele şi preotul vostru, 
este din dragoste, mai degrabă decât din asprime. 

2. Mai mult decât atât, nimeni să nu-şi închi¬ 
puie că această predică despre rânduiala penitenţei 
este alcătuită doar pentru penitenţi, ca nu cumva, 
pentru acest motiv, cel care nu se află în această stare 
să dispreţuiască ceea ce va fi spus ca fiind menit 
pentru alţii, când de fapt rânduiala întregii Bisericii 
este strâns legată, cum ar veni, cu această încingă- 
toare, deoarece catehumenii trebuie să aibă grijă 
ca să nu treacă în această stare, iar credincioşii să nu 


4 Prov. 9, 8. 

5 Apoc. 3, 19. 

revină la ea; şi penitenţii înşişi trebuie să se oste¬ 
nească ca să ajungă iute la rodul acestei lucrări. 

3. Dar, în cuvântările mele, ordinea va fi aceasta. 
In primul rând, voi vorbi pe îndelete despre măsura 
păcatelor, ca nimeni să nu creadă că cea mai mare pri¬ 
mejdie atârnă de toate păcatele, indiferent care ar fi 
acestea. Apoi voi vorbi despre acei credincioşi, care, 
ruşinaţi de leacul dat lor, afişează o timiditate nea¬ 
venită şi se împărtăşesc având trupul necurat şi min¬ 
tea întinată (; inquinato corpore ac polluta mente com- 
municant). In faţa oamenilor arătându-se a fi cei mai 
timizi, dar înaintea Domnului, cu totul lipsiţi de ru¬ 
şine, ei pângăresc cu mâinile lor murdare şi gura lor 
spurcată Altarul înaintea căruia chiar şi sfinţii şi îngerii 
se cade a sta înfricoşaţi. In al treilea rând, cuvântul 
meu se va referi la cei care, după ce şi-au mărturisit 
şi descoperit fărădelegile aşa cum se cuvine, fie nu ştiu, 
fie refuză leacurile de penitenţă, şi chiar pe cele ce 
aparţin rânduielii mărturisirii. In cele din urmă, ne vom 
strădui să arătăm cât mai limpede care va fi osânda 
celor care fie nu fac penitenţă, fie o neglijează, şi care, 
prin urmare, pier în rana şi aroganţa lor: şi care, pe 
de altă parte, va fi cununa lor, care va fi răsplata celor 
care-şi curăţă petele de pe conştiinţa lor printr-o măr¬ 
turisire onestă şi după rânduială (reda et ordinaria 
confessione). 



înlănţuirea Legii pentru cei din vechime. 
Libertatea Duhului 


III. 1. In primul rând, aşadar, aşa cum ne-am 
propus, să luăm aminte la chipurile în care se să¬ 
vârşeşte păcatul, cu sârguinţă căutând să aflăm care 
[fapte] sunt păcate, care sunt fărădelegi, ca nimeni 
să nu creadă că, din pricina greşelilor nenumărate 
izvorâte din înşelăciunea de care nici un om nu este 
liber, eu înlănţuiesc întregul neam omenesc sub un 
unic canon de penitenţă, fără deosebire. 

2. La Moise şi cei din vechime, cei vinovaţi de 
chiar cel mai mic păcat, şi (ca să spunem aşa) chiar 
cel de numai un ban (quadrantis unius), au fost afun¬ 
daţi în acelaşi val de nefericire precum cei care au 
încălcat ziua Sabatului 6 , precum cei care au atins ceea 
ce era necurat 7 , care au mâncat bucate oprite prin lege 8 , 
sau care au murmurat 9 , sau care au intrat în templul 
Regelui Celui Preaînalt când sălaşul lor a fost întinat 


6 Cf leş. 35, 2. 

7 Cf. Lev. 11, 24-40. 

8 Cf. Lev. 11,1-23. 

9 Cf. leş. 16, 7-8. 

sau îmbrăcămintea lor pângărită 10 , sau precum atunci 
când, aflaţi sub această întinare, au atins altarul cu mâna 
lor sau cu îmbrăcămintea lor l-au atins 11 ; aşa că era 
mai uşor să te sui în cer, sau mai bine să mori, decât să 
fii nevoit să păzeşti fiecare dintre aceste porunci. 

3. Din toate acestea, prin urmare, şi din alte 
multe fărădelegi trupeşti, pentru ca fiecare să poată 
dobândi mântuirea, sângele Domnului ne-a eliberat, 
ne-a răscumpărat de sub jugul Legii şi ne-a slobozit 
de robie prin libertatea credinţei. Şi astfel zice Apostolul 
Pavel: „într-adevăr, aţi fost chemaţi la libertate" 12 . 

4. Aceasta este libertatea, că nu suntem legaţi de 
toate acele lucruri de care cei din vechime erau în¬ 
lănţuiţi. Dar, dacă pot vorbi astfel, cu toate că întreaga 
mulţime a greşelilor noastre au fost iertate şi blân¬ 
deţea leacurilor învederată, suntem constrânşi la câ¬ 
teva rânduieli necesare. Acestea, fie păzite, fie neglijate, 
erau foarte uşoare pentru credincioşi, astfel încât cel 
care s-a arătat nerecunoscător pentru o iertare atât 
de mare şi nu a păzit nici măcar pe acestea câteva, 
să nu poată nega faptul că merită cu adevărat iadul. 
Dar care sunt acestea, să vedem acum. 

10 Cf. Lev. 14, 34-53. 

11 Cf Lev. 13, 47-59. 

12 Gal. 5,13. 



Păcatele trebuie ispăşite 


IV.l. Apostolii, după Pătimirea Domnului, au dis¬ 
cutat şi cugetat asupra tuturor lucrurilor şi au întocmit 
o scrisoare pentru a fi trimisă celor dintre neamuri 
care crezuseră. Iar chestiunea cea mai de seamă a aces¬ 
teia era: „Apostolii şi preoţii şi fraţii, fraţilor dintre 
neamuri, care sunt în Antiohia şi în Siria şi în Ci- 
licia, salutare! Deoarece am auzit că unii dintre noi, 
fără să fi avut porunca noastră, venind, v-au tulburat 
cu vorbele lor..." 13 

2. De asemenea, în continuare: „Pentru că, pă- 
rutu-s-a Duhului Sfânt şi nouă, să nu vi se pună nici 
o greutate în plus în afară de cele ce sunt necesare: 
Să vă feriţi de cele jertfite idolilor şi de sânge şi de 
(animale) sugrumate şi de desfrâu, de care păzindu-vă, 
bine veţi face. Fiţi sănătoşi!" 14 . Aceasta este întreaga 
epitomă a Noului Testament. 

3. Duhul Sfânt, dispreţuit în acele multe ritua¬ 
luri, ne-a lăsat aceste porunci din cauza condiţiei 

13 Fapte 15, 23-24. 

14 Fapte 15, 28-29. 

noastre [omeneşti] supusă primejdiei morţii. Alte pă¬ 
cate sunt tămăduite prin ispăşirea oferită de faptele 
bune: dar aceste trei fărădelegi trebuie să ne îngro¬ 
zească precum suflarea unui basilisc, precum o cupă 
cu otravă, precum o săgeată de moarte: fiindcă ele 
ştiu nu doar cum să strice sufletul, ci şi cum să-l ră¬ 
pească cu totul. De aceea, zgârcenia va fi răscum¬ 
părată de dărnicie, insulta compensată de invocarea 
iertării, supărarea de bucurie, asprimea de blândeţe, 
frivolitatea de sobrietate, viclenia de onestitate şi 
astfel toate cele potrivnice pot fi îndreptate. 

4. Dar ce trebuie să facă cel care-L dispreţuieşte pe 
Dumnezeu? Dar cel pătat de sânge? Ce leac va mai fi 
pentru curvar? Poate să-L îmblânzească pe Domnul 
cel care L-a părăsit? Sau cel care a vărsat sângele al¬ 
tuia poate să şi-l păstreze pe al său? Sau cel care a pân¬ 
gărit templul lui Dumnezeu prin desfrânare, poate 
să-l reînnoiască? Acestea, fraţii mei, sunt păcatele 
cele mai mari, acestea sunt păcate de moarte. 

5. Acum, ascultă-1 pe Ioan şi fii încrezător, dacă 
poţi: „Dacă vede cineva", spune el, „pe fratele său 
păcătuind - păcat care nu este de moarte - să se roage, 
şi Dumnezeu va da viaţă acelui frate, adică celor ce nu 
păcătuiesc de moarte. Este şi păcat de moarte; nu zic 
să se roage pentru acela" 15 . 


15 1 In 5,16. 



Orice păcat este îndepărtare de la Dumnezeu 


V.l. Dar, dacă binevoiţi, ascultaţi, de asemenea, 
şi ceea ce am de spus despre fiecare dintre aceste 
păcate, luate în parte. Dumnezeu astfel grăieşte lui 
Moise atunci când acesta se roagă pentru poporul 
care hulise: „Pe acela care a greşit înaintea Mea", 
spune El, „îl voi şterge din cartea Mea" 16 . Iar în pri¬ 
vinţa ucigaşului. Domnul astfel rânduieşte: „Toţi cei 
care ucid cu sabia" (gladio occidere), spune el, „de sabie 
vor pieri" 17 . Iar Apostolul spune despre cel care să¬ 
vârşeşte adulter: „De va strica cineva templul lui 
Dumnezeu, îl va strica Dumnezeu pe el, pentru că sfânt 
este templul lui Dumnezeu, adică ceea ce sunteţi voi" 18 . 

2. Acestea simt scrise, preaiubiţilor fraţi, şi sculp¬ 
tate în monumente nepieritoare, scrise şi încrestate, 
nu pe ceară şi hârtie şi alamă sau cu pana, ci în car¬ 
tea Dumnezeului Celui Viu. „înainte de a trece cerul 
şi pământul, o iotă", spune El, „sau o cirtă din Lege 


16 leş. 32, 33. 

17 Mt. 26, 52. 

18 Cf. I Cor. 3,17. 

nu va trece, până ce se vor face toate" 19 . Şi atunci? 
Trebuie să murim? Mulţi au căzut, de asemenea, să¬ 
vârşind aceste păcate în cugetul lor. Mulţi simt vino¬ 
vaţi de sânge; mulţi vânduţi idolilor; mulţi preacurvari. 

3. Eu spun mai mult decât atât, că nu numai mâi¬ 
nile sunt părtaşe la fărădelege, ci, de asemenea, 
orice sfătuire care a împins la moarte sufletul unui 
alt om, şi nu doar cei care au adus jertfe de tămâie la 
altarele lumeşti, ci toţi cei care [pe cei din Biserică] 
<***> i-au împrăştiat ( dissipaverint ) 20 , dar întru totul 
fiecare poftă trupească ce trece dincolo de legătura 
căsătoriei şi îmbrăţişarea legiuită este pedepsită prin 
moarte. Oricine va fi făcut aceste lucruri după ce a cre¬ 
zut, nu va vedea faţa lui Dumnezeu. 

4. Dar să deznădăjduiască cei care sunt vinovaţi 
de fărădelegi atât de mari? Ce v-am făcut eu vouă? 
Nu a stat în puterea voastră să nu săvârşiţi [fărăde¬ 
legea]? Nu v-a avertizat nimeni? Nimeni nu a prezis? 
A tăcut Biserica? Nu au spus nimic Evangheliile? Apos¬ 
tolii nu au ameninţat? Preotul nu a întrebat nimic? 

5. Pentru ce căutaţi alinare prea târziu? Atunci 
trebuia, când era îngăduit. Aceasta este un cuvânt 

19 Mt. 5,18. 

20 Cei care fie au prigonit Biserica, fie i-au alungat pe 
credincioşi din sânul Bisericii prin fapte smintitoare şi schisme. 

greu 21 : „Cei care vă numesc fericiţi, vă rătăcesc şi vă abat 
de la calea pe care mergeţi" 22 . [Ticălosul] arată celor 
nevinovaţi calea ticăloşiei, el fiind cel care, după ce fără¬ 
delegile simt săvârşite, îi linguşeşte pe cei ce se arată 
acum a fi vinovaţi. 


21 Cf. In 6, 60. 

22 Is. 3,12. 



Dumnezeu rabdă, aşteptând ca păcătosul 
să dorească leac de tămăduire 


VI.l. „Prin urmare", va spune cineva, „vom pieri? 
Dar atunci unde este Milostivul Dumnezeu «care nu 
a făcut moartea, nici nu se bucură de pieirea celor vii» 23 ? 
Oare vom muri în păcatele noastre? 24 Şi ce vei face tu, 
preotule? Prin ce fapte strălucite vei înlocui pierderile 
atât de multe ale Bisericii?" Primiţi leacul dacă vă 
cuprinde disperarea, dacă vă daţi seama că sunteţi 
nenorociţi, dacă vă temeţi. Cine este prea încrezător 
este nevrednic: „Spre unii ca aceştia îmi îndrept pri¬ 
virea Mea: spre cei smeriţi, cu duhul umilit şi care 
tremură la cuvântul Meu!" 25 . 

2. Aşadar, grăiesc eu mai întâi către voi, fraţilor, 
fiindcă respingeţi pocăinţa după ce aţi săvârşit fără¬ 
delegea! Către voi spun, care sunteţi timizi după ce 
aţi fost nişte neruşinaţi, care vă arătaţi sfioşi după ce aţi 
săvârşit păcatul! Voi, care nu vă ruşinaţi să păcătuiţi, 

23 înţ. Sol. 1,13; Iez. 18, 32; 33,11. 

24 Cf. In 8, 24. 

25 Is. 66, 2. 

dar vă ruşinaţi să mărturisiţi! Voi, care cu o conştiinţă 
întinată vă atingeţi de cele sfinte ale lui Dumnezeu 
şi nu vă temeţi de altarul Domnului! Voi, care vă apro¬ 
piaţi de mâinile preotului şi care, încrezându-vă în 
nevinovăţia voastră părută, vă arătaţi privirii înge¬ 
rilor! Voi, care insultaţi dumnezeiasca răbdare! Voi, 
care-I aduceţi lui Dumnezeu un suflet întinat şi un trup 
pângărit, de parcă, de vreme ce Dumnezeu tace. El 
nu ştie! Ascultaţi ce a făcut Domnul şi apoi ce a spus. 

3. Pe când poporul evreilor aducea înapoi Chivotul 
Domnului la Ierusalim, Uza, din casa lui Aminadab 
israelitul, a fost ucis fiindcă a atins o latură a Chi¬ 
votului fără să-şi fi cercetat conştiinţa; şi aceasta chiar 
dacă nu s-a apropiat pentru a lua ceva din el, ci pen¬ 
tru a sprijini Chivotul pe când se înclina din cauza 
faptului că un viţel se poticnise 26 . Atât de mare era grija 
faţă de dumnezeiasca evlavie, încât nu erau primite 
spre ajutor mâinile îndrăzneţe. Şi Domnul afirmă cu 
tărie aceasta şi spune: „Tot omul curat să mănânce 
carne, iar sufletul celui care se atinge de carnea jertfei 
spre mântuire, dar propria-i necurăţie se află asupra 
sa, acest suflet va fi stârpit din rândul neamului" 27 . 

4. Sunt acestea doar nişte fapte din vechime şi 
care nu se mai petrec acum? Cum atunci? Dumnezeu 


26 Cf. II Rg. 6, 3-7. 

27 Lev. 7,19-20. 

a încetat să mai poarte grijă de noi? A încetat să mai 
privească lumea şi nu mai caută din cer spre nimeni? 
Este oare răbdarea Sa nepăsare? „Doamne, fereşte!", 
vei spune. El vede, aşadar, ce facem noi, dar aşteaptă 
într-adevăr şi rabdă, şi dăruieşte vreme de pocăinţă, şi 
II arată pe Hristosul Său pentru ca să amâne [osânda 
lumii], ca să nu piară pe negândite cei pe care El i-a 
răscumpărat. Tu, păcătosule, înţelege bine: şi la tine pri¬ 
veşte Dumnezeu 28 , poţi să te împaci ai El dacă tu voieşti. 


28 Lit. „tu eşti privit de Dumnezeu" (spectaris a Domino). 



Păcătoşii vor fi osândiţi 


VII. 1. Dar să zicem că acesta este un lucru din 
vechime, anume că celor necuraţi nu le era îngăduit 
să se apropie de masa lui Dumnezeu (mensam Dei ): 
deschide dar scrierile apostolilor şi cunoaşte pe cele 
noi. In prima [epistolă] către Corinteni, Pavel pune 
înainte următoarele: „Oricine", zice el, „va mânca 
pâinea aceasta sau va bea paharul Domnului cu 
nevrednicie, va fi vinovat faţă de Trupul şi Sângele 
Domnului" 29 . 

2. Şi, la fel, mai departe: „Căci cel ce mănâncă şi 
bea cu nevrednicie, osândă îşi mănâncă şi bea, neso¬ 
cotind Trupul Domnului. De aceea", zice, „mulţi din¬ 
tre voi sunt neputincioşi şi bolnavi şi mulţi au murit. 
Căci de ne-am fi judecat noi înşine, nu am mai fi ju¬ 
decaţi. Dar, fiind judecaţi de Domnul, suntem pedep¬ 
siţi, ca să nu fim osândiţi împreună cu lumea" 30 . 

3. Tremuri sau nu? „Va fi vinovat", zice, „faţă de 
Trupul şi Sângele Domnului". Dacă cel ce ia o viaţă 


29 1 Cor. 11, 27. 

30 1 Cor. 11, 29-32. 

omenească nu poate fi iertat, va scăpa oare cel ce pro¬ 
fanează Trupul Domnesc? „Cel ce mănâncă", spune el, 
„şi bea cu nevrednicie, osândă îşi mănâncă şi bea". 

4. Deşteaptă-te, păcătosule! Teme-te de judecata 
ce se află în cele din mai dinlăuntrul ale tale, dacă ai 
făcut unele ca acestea! „De aceea", zice, „mulţi dintre 
voi sunt neputincioşi şi bolnavi şi mulţi au murit". 
Iată, dacă este vreunul care nu se teme de cele vii¬ 
toare, să se teamă atunci de boala şi moartea din 
această viaţă... „Fiind judecaţi", zice, „de Domnul, 
suntem pedepsiţi, ca să nu fim osândiţi împreună 
cu lumea". 

5. Bucură-te, păcătosule, dacă în veacul de acum 
eşti fie luat de moarte, fie mistuit de boală, pentru 
ca să nu mai fii pedepsit în veacul de apoi. înţelege 
de ce mare fărădelege se face vinovat cel ce se apropie 
de Altar cu nevrednicie; acestuia i se dă ca leac spre 
tămăduire fie chinurile bolii, fie nimicirea prin moarte. 



Cel care a păcătuit nu trebuie să se teamă 
de leacid mărturisirii păcatelor 


VIII.l. Dar dacă pentru tine sufletul nu are nici 
o valoare, cruţă poporul, cruţă-i pe preoţi! Apostolul 
spune: „Puţin aluat dospeşte toată frământătura" 31 . 
Ce vei face tu, cel din cauza căruia întreaga frămân- 
tătură este stricată? Tu, cel din cauza căruia întreaga 
adunare a fraţilor va fi chinuită? Vei trăi tu, cel vi¬ 
novat faţă de atât de multe suflete? Vei fi tu iertat, 
când cei nevinovaţi îţi impută [necurăţia născută din] 
tovărăşia lor cu tine? Tu, cel pe care Biserica l-a nu¬ 
mit izvoditorul nenorocirii ei? 

2. Iată din nou [ce zice] apostolul către preoţi: 
„Nu-ţi pune mâinile degrabă pe nimeni, nici nu te face 
părtaş la păcatele altora" 32 . Cei vei face tu, care îl în¬ 
şeli pe preot? Tu, cel care fie îl păcăleşti dacă nu cu¬ 
noaşte faptele tale sau nu are o cunoştinţă deplină 
a lor, fie îl arunci în confuzie din cauza dificultăţii 
de a dovedi [păcatul]? Vă îndemn dar, fraţilor, prin 


31 Gal. 5, 9. 

32 1 Tim. 5, 22. 

Domnul, la Care nici o faptă ascunsă nu este tăinuită 33 , 
să încetaţi a ascunde rănile conştiinţei voastre, gân- 
dindu-vă măcar la primejdia în care mă aflu. 

3. Oamenii înţelepţi, atunci când sunt bolnavi, 
nu se tem de medic nici măcar atunci când urmează 
să-i taie, nici măcar atunci când urmează să-i ardă în 
părţile ascunse ale corpului. Ne amintim de unii care, 
nearătând ruşine nici măcar faţă de mădularele as¬ 
cunse de la vedere, au îndurat dureri de cuţit, şi de 
cauterizare, şi chiar a pulberii care muşcă [din trup]. 
Şi cât de mare este această [netemere] pe care oa¬ 
menii au arătat-o? 

4. Se va teme păcătosul? Se va ruşina păcătosul 
să cumpere viaţa veşnică prin ruşine? îşi va ascunde 
de la faţa Domnului rănile cu greu acoperite, în timp 
ce El îşi întinde mâinile Sale? Şi are pentru ce să se ru¬ 
şineze înaintea preotului cel care L-a rănit pe Domnul? 
Sau este mai bine ca el să fie dat pierzaniei într-un 
asemenea chip, încât tu, şovăielnic [acum] datorită 
ruşinii, să mori fără a avea ceva pentru care să te 
ruşinezi? Nefăcând loc ruşinii, ai câştiga mai mult 
prin pierderea ei 34 , tu, cel care crezi că ţi-ar fi mai bine 
să pieri. 


33 Cf Rom. 2,16. 

34 Sfântul Pacian spune că cel care a păcătuit nu tre¬ 
buie să se ruşineze a-şi mărturisi păcatele; în acest caz, ru¬ 
şinea poate fi un factor inhibitor în relaţia ai preotul duhovnic. 

5. Dar dacă vă ruşinaţi de ochii fraţilor voştri, 
să nu aveţi nici o teamă, căci ei sunt împreună păti- 
mitori cu voi în nenorocirea voastră. Nici un trup 
nu se bucură de suferinţa propriilor mădulare. Se în¬ 
tristează împreună şi [trapul] împreună lucrează cu ele 
pentru a afla tămăduire 35 . Şi în unul şi în celălalt se 
află Biserica, iar Biserica, cu adevărat, este Hristos 36 . 
Şi astfel, cel care nu-şi ascunde păcatele înaintea fra¬ 
ţilor, ajutat fiind şi de lacrimile Bisericii, este iertat 
de Hristos. 


35 Cf. I Cor. 12, 26. 

36 Cf Mt. 18, 20. 



Mai mare rău decât păcatul săvârşit 
este nepocăinţa 


IX. 1. Acum să fie cuvântul către cei care deşi, 
în numele pocăinţei, îşi mărturisesc rănile bine şi [fac 
aceasta] în chip înţelept, nu ştiu nici ce este pocă¬ 
inţa, nici ce leac este de trebuinţă pentru rănile lor; 
şi prin aceasta sunt la fel cu cei care îşi dezvăluie ră¬ 
nile şi tumorile lor şi le fac cunoscute, de asemenea, 
şi medicilor care le îngrijesc. Dar când li se spune ce 
trebuie făcut, neglijează sfatul şi refuză medicamentul 
pe care ar trebui să-l bea. Asta e ca şi cum cineva ar zice: 
„Iată, sunt bolnav! Iată, sunt rănit, dar nu vreau ca 
stomacul meu să fie tămăduit!". Aşa stau lucrurile. 
Dar să vedem acum ceva şi mai lipsit de minte. 

2. O altă boală este adăugată la pricina celei 
dintâi şi o nouă rană este alăturată, şi tot ceea ce este 
potrivnic este pus în lucrare, tot ceea ce este vătă¬ 
mător este băut. Mai ales întru acest rău lucrează 
această frăţietate de creştini, adăugând la greşeli vechi 
noi păcate. S-a dedat viciului, aşadar, dar mai îngri¬ 
jorător este faptul că acum e chinuită de o cădere mai 

nimicitoare. Dar ce mai pot să fac eu, care - preot 
fiind - sunt obligat să vindec pe om? 

3. Este târziu în astfel de cazuri. Dacă totuşi se 
mai află vreunul dintre voi, care poate suporta să fie 
tăiat şi cauterizat, eu încă pot să-mi fac lucrarea de 
preot. Iată scalpelul 37 profetului: „Intoarceţi-vă", spune, 
„la Domnul vostru cu post, şi plâns, şi tânguire şi 
sfâşiaţi-vă inimile voastre!" 38 . 

4. Preaiubiţilor, să nu vă temeţi de această tăiere. 
David a răbdat-o 39 ; a zăcut în cenuşă murdară, ba încă 
şi tremurând, într-un sac respingător. El, care odini¬ 
oară obişnuia să se îmbrace în purpură şi pietre 
scumpe, acum îşi îmbracă sufletul cu postirea. El, pe 
care mările, pădurile, râurile îl slujeau, şi cel pentru 
care pământul făgăduit scotea la vedere bogăţiile sale, 
mistuia acum cu lacrimi acei ochi care văzuseră slava 
lui Dumnezeu. Strămoşul Măriei mărturiseşte despre 
sine că este nefericit şi nenorocit. 

5. După ce a devenit stăpân şi peste stăpânirile 
iudeilor, şi acel acel rege al Babilonului 40 , părăsit fiind, 
şi-a mărturisit păcatele şi şapte ani a fost măcinat de 

37 Scalpelul (s calpellum) este un cuţitaş folosit în disec¬ 
ţiile anatomice sau în intervenţii chirurgicale. 

38 Ioil 2,12-13. 

39 II Rg. 12,16. 

40 Nabucodonosor, cf. Dan. 4, 28 ş.u. 

traiul în mizerie. Părul acestuia nepieptănat şi barba 
încâlcită erau mai înfiorătoare decât coama leului, 
iar mâinile sale cu unghii lungi semănau cu ghea¬ 
rele vulturilor şi rumega iarbă veştejită, după obi¬ 
ceiul vitelor. 

6. Totuşi, această pedeapsă îl încredinţează [îna¬ 
poi] lui Dumnezeu şi-i redă stăpânirea de altădată. 
Pe el, de care se înfricoşau oamenii. Dumnezeu l-a pri¬ 
mit; pe el, cel fericit chiar prin nenorocirea acelei rele- 
vieţuiri. Iată tăietura pe care v-am făgăduit-o: cel care 
va putea s-o rabde, acela va fi vindecat. 



Pocăinţa nu este făţămicirea faptelor de penitenţă. 
Care sunt acestea 


X.l. Voi întrebuinţa şi focul cauterului 41 apos¬ 
tolic. Să vedem dacă poţi să înduri: „Am judecat", 
zice, „adunându-vă voi şi duhul meu cu puterea 
Domnului nostru Iisus Hristos, pe cel ce a făcut una 
ca aceasta să-l daţi satanei, spre pieirea trupului, ca 
duhul să se mântuiască în ziua Domnului" 42 . 

2. Ce ziceţi voi, cei ce vă pocăiţi? Unde este „pie¬ 
irea trupului" vostru? Oare nu cumva chiar în timpul 
rânduit pocăinţei voi întotdeauna vă plimbaţi fer¬ 
chezuiţi, ghiftuiţi de pe urma mesei, ai trupul lucind 
după îmbăiere, purtând haine elegante? Iată, văd pe 
imul care odinioară era cumpătat, care odinioară era 
oarecum sărac, care odinioară purta o haină modestă: 
acum el este dichisit, bogat şi om de lume, de parcă 
ar pune pe seama lui Dumnezeu faptul că nu poate 
să-L slujească şi-şi înviorează sufletul aflat pe moarte 
cu desfătarea mădularelor sale. 


41 Cauterul ( cauterium ) este cm instrument chirurgical 
de metal, în formă de bastonaş, cu care se cauterizează. 

42 1 Cor. 5, 3-5. 



36 


Sfântul Pacian al Barcelonei 


3. Ce bine e că suntem oameni lipsiţi de însem¬ 
nătate (mediocres summus). Altminteri, şi noi am face 
aceleaşi lucruri de care anumiţi bărbaţi şi anumite 
femei nu se ruşinează: să locuiască în clădiri de mar¬ 
mură, împovăraţi de aur, alunecând în mătase, înro¬ 
şiţi de mătase. Pulberea de culoarea ruginei sclipeşte 
pe sprâncenele lor, culorile false strălucesc pe obrajii 
lor sau un roşu artificial transpiră pe buzele lor - pro¬ 
babil că tu nu faci astfel de lucruri; însă nu-ţi lipsesc 
locuri plăcute imde să te retragi: în grădini sau la mare, 
vinuri de cea mai bimă calitate şi mese bogate, dar şi 
vinuri vechi bine rafinate. Astfel te porţi, astfel crezi, 
de vreme ce astfel trăieşti. 

4. Dar, fraţilor, nu mai pot răbda! Daniel, alături 
de cei împreună cu el, îmbrăcaţi în sac şi cenuşă, şi 
istoviţi din cauza postului, astfel vorbeşte: „Păcă- 
tuit-am, fărădelege am făcut, ca şi cei nelegiuiţi ne-am 
purtat, răsculatu-ne-am şi ne-am depărtat de la porun¬ 
cile şi de la legile Tale" 43 . Despre Azaria, de asemenea, 
spime Scriptura: „Ridicându-se, Azaria s-a rugat şi des- 
chizându-şi gura, împreună cu cei împreună cu el, 
s-a mărturisit lui Dumnezeu" 44 . 

5. însuşi David spune: „Spăla-voi în fiecare 
noapte patul meu, cu lacrimile mele aşternutul meu 

43 Dan. 9, 5. 

44 Cf Dan. 3, 25. 

voi uda" 45 . Dar noi - ce fapte facem noi? Precum 
acestea? Eu nu vorbesc despre acele lucruri pe care 
le adunăm împreună în grămezi prin schimburi de 
mărfuri, prin negustorie, prin jefuire, prin vânarea 
de câştiguri în străinătate, şi de pofte acasă, prin pur 
şi simplu a nu face nimic, prin a nu dărui nimic să¬ 
racilor, şi a nu ierta nimic fraţilor. 

6. Nici măcar acele lucruri care pot fi văzute de 
către preot şi lăudate de episcop când este de faţă 
nu le facem; nici măcar aceste îndatoriri de zi cu zi 
nu le păzim: să plângem sub ochii Bisericii, să jelim 
viaţa noastră în haine sărăcăcioase, să postim, să ne 
rugăm, să cădem la pământ, să refuzăm desfătări lu¬ 
xoase în cazul în care suntem invitaţi la băi; să spunem, 
în cazul în care suntem invitaţi la un ospăţ: „Aceste 
lucruri sunt pentru cei binecuvântaţi. Eu am păcătuit 
împotriva Domnului şi sunt în primejdie să pier pen¬ 
tru veşnicie. Ce am eu a face cu ospăţul, eu, cel care 
L-am rănit pe Domnul?". Şi în afară de aceasta, să-l ţii 
pe sărac de mână, să ceri rugăciunile văduvelor, să cazi 
înaintea preoţilor, să ceri milă de la Biserica ce mijlo¬ 
ceşte [înaintea lui Dumnezeu], să încerci să faci toate 
acestea mai înainte de a pieri. 


45 Ps. 6, 6. 



Păcătosul trebuie să se căiască 
pentru a nu fi osândit de Dumnezeu 


XI.l. Ştiu că unii dintre fraţii şi surorile voastre 
îşi înfăşoară pieptul în pânză de sac, se culcă în ce¬ 
nuşă, ajunează până târziu, dar probabil nu fiindcă 
au făcut păcate atât de mari. De ce atunci vorbesc de 
fraţi? Caprele sălbatice, se spune, ştiu ce le poate vin¬ 
deca: am auzit că, atunci când sunt străpunse de vreo 
săgeată otrăvită, ele străbat pădurile cretane, până când, 
prin jumulirea tulpinei de dictamn 46 , acestea, cu li¬ 
chidul otrăvitor din seva folosită spre tămăduire, 
reuşesc să arunce din corpurile lor săgeţile aruncate. 

2. Oare noi vom respinge săgeţile arzătoare ale 
diavolului fără seva pocăinţei, fără iarba tămă¬ 
duitoare a spovedaniei? Rândunica ştie cum să dea 
vedere puiului său orbit cu ajutorul rostopaştei sale 47 . 

46 Dictamn ( dictamnum , -;), plantă vindecătoare de răni, 
menţionată printre alţii de Cicero şi Virgiliu, cf. Gheorghe 
Guţu, Dicţionar latin-român, Editura Humanitas, Bucureşti, 
2003, p. 373. 

47 Termenul latin pentru rostopască este chelidonia, iar 
pentm rândunică chelidon. Sfântul Pacian spune că această 
plantă şi-a primit numele de la rândunică (s na chelidonia). 

Oare vom vindeca noi lumina pierdută a minţii fără 
[a ne folosi de] rădăcina asprei vieţuiri? Iată, omul, 
spre deosebire de capră şi de rândunică, îşi pizmu- 
ieşte propria sa orbire şi boală! 

3. Luaţi aminte, fraţilor, la ce am făgăduit ul¬ 
tima dată: la ce rod vor aduce aceste fapte sau, dimpo¬ 
trivă, ce consecinţe vor urma lor. Duhul Domnului 
îi ameninţă pe păcătoşii ce simt indulgenţi cu ei înşişi 
şi pe cei care nu lucrează pocăinţa, şi spune: „Ei n-au 
primit iubirea adevărului, ca să se mântuiască. Şi de 
aceea. El le trimite o lucrare de amăgire, ca ei să creadă 
minciuni, ca să fie osândiţi toţi cei ce n-au crezut ade¬ 
vărul, ci le-a plăcut nedreptatea" 48 . 

4. De asemenea, cartea Apocalipsei astfel vorbeşte 
despre târfă: „Pe cât s-a mărit pe sine şi a fost în desfă¬ 
tări, tot pe atâta daţi-i chin şi plângere" 49 . Iar Apostolul 
Pavel: „Nu ştii că bunătatea lui Dumnezeu te îndeamnă 
la pocăinţă? Dar după învârtoşarea ta şi după inima 
ta nepocăită, îţi aduni mânie în ziua mâniei şi a ară¬ 
tării dreptei judecăţi a lui Dumnezeu" 50 . 

5. Teme-te, aşadar, preaiubitule, de judecăţile 
drepte [ce vor avea loc]! Leapădă-te de păcat! Osândeşte 
desfătările! Chiar acum se apropie timpul din urmă; 


48 II Tes. 10-12. 

49 Apoc. 18, 7. 

50 Rom. 2, 4-5. 

Tartarul şi Gheena îşi lărgesc sânul ca să-i primească 
pe nelegiuiţi. După pedepsirea sufletelor la vremea 
cuvenită, pedeapsa veşnică este păstrată, de asemenea, 
pentru trupurile reînsufleţite (redivivis corporibus). 
Să nu creadă nimeni în povestea despre ficatul lui 
Tityos 51 sau despre vultur, cea spusă de poeţi! Focul 
cel veşnic se înnoieşte prin materia trupurilor însu¬ 
fleţite din nou. Ascultă cu atenţie, dacă nu crezi: su¬ 
fletul, în timp ce se află în osânda focului, este reîn¬ 
sufleţit de osânda care se hrăneşte [din el]. 

6. Dacă simţiţi repulsie faţă de cazna spovedaniei, 
amintiţi-vă doar de Gheenă, care va nimici mărturi¬ 
sirea păcatelor de la voi. Măsuraţi puterea ei din cele 
văzute: o parte din furnalele sale mistuiesc cei mai 
puternici munţi cu focurile sale subpământene. Etna 
în Sicilia şi Vezuviul în Campania fierb cu furie cu 
neobosite valuri de flăcări şi, pentru a ne dovedi veş¬ 
nicia osândei, ele sunt despicate în bucăţi, sunt mis¬ 
tuite, şi totuşi nu se sfârşesc niciodată. 

7. Luaţi aminte la bogatul din Evanghelie, care 
se afla doar în osânda sufletului său. Ce pedeapsă 
va fi acolo pentru trupurile recreate! Ce scrâşnet al 
dinţilor în aceasta! Ce lacrimi vor curge din ochii lor! 


51 Tityos: personaj din mitologia greacă, fiul Elarei şi al 
lui Zeus. A încercat să o siluiască pe Leto, dar a fost doborât 
de Artemis şi Apollo. Drept pedeapsă a fost înlănţuit de 
Muntele Tartarus, iar doi vulturi îi mâncau în fiecare zi fi¬ 
catul ce se regenera peste noapte. 



Dumnezeu îi iubeşte pe toţi oamenii, 
dar nu ne putem întoarce la El 
fără pocăinţă şi mărturisirea păcatelor 


XII.l. Amintiţi-vă, fraţii mei, că nu există mărtu¬ 
risire a păcatelor în mormânt, nici ispăşirea păcatelor 
nu poate fi dăruită după ce va fi trecut timpul de 
pocăinţă. Grăbiţi-vă cât mai sunteţi în viaţă, cât mai 
„sunteţi cu pârâşii voştrii pe cale" 52 ! Iată, ne temem 
de focul acestei lumi şi ne înfricoşăm de cleştii din fier 
cu care sunt schingiuiţi oamenii; dar comparaţi-le 
pe acestea cu mâinile veşnice ale schingiuitorilor şi cu 
flăcările ascuţite ce nu mor niciodată. 

2. Fraţilor, vouă vă grăiesc: prin credinţa Bise¬ 
ricii, prin propria mea purtare de grijă, prin sufletele 
tuturor celor din adunare, vă implor şi vă rog să nu 
vă fie ruşine de această lucrare a pocăinţei, să nu vă 
leneviţi să înfăşcaţi, cât de iute vă stă în putere, pro¬ 
povăduitele leacuri de mântuire: să vă smeriţi sufle¬ 
tele voastre prin jeluire, să vă îmbrăcaţi trupul în sac, 
să-l ungeţi cu cenuşă, să vă sleiţi prin post, să faceţi 


52 Mt. 5, 25. 

îngenunchieri cu durere în suflet, să aflaţi ajutor prin 
rugăciunile multora. 

3. Dumnezeu vă va cruţa în măsura în care voi 
nu vă veţi cruţa în împlinirea canonului vostru de 
pocăinţă. „Căci El este milostiv şi îndurat, zăbavnic la 
mânie şi mult Milostiv şi-I pare rău de răul pe care 
l-a trimis asupra voastră" 53 . Iată, vă făgăduiesc, vă în¬ 
credinţez, dacă vă întoarceţi la Tatăl cu pocăinţă ade¬ 
vărată, fără a mai săvârşi păcatul, fără să mai adău¬ 
gaţi nimic la păcatele anterioare, spunând totodată 
şi astfel de cuvinte smerite şi pline de jale precum: 
„Tată, am păcătuit sub privirea Ta şi nu suntem vred¬ 
nici să fim numiţi fiii Tăi" 54 , atunci de îndată va fi 
luată de la voi acea gloată murdară [de porci] şi acea 
mâncare de roşcove, de îndată, la întoarcerea voastră, 
haina cea bună vă va fi dată, iar inelul vă va împodobi, 
iar îmbrăţişarea Tatălui vostru vă va primi din nou. 

4. Iată, El însuşi zice: „Eu nu voiesc moartea 
păcătosului, ci ca păcătosul să se întoarcă de la calea sa 
şi să fie viu" 55 . Şi din nou: „Oare cei ce cad nu se mai 
scoală, şi cei ce rătăcesc drumul nu se mai întorc?" 56 . 


53 Ioil 2,13. 

54 Cf Lc. 15, 20-22. 

55 Iez. 33,11. 

56 Ier. 8, 4. 

Iar apostolul spune: „Domnul are putere ca să-l facă 
să stea" 57 . 

Apocalipsa ameninţă, de asemenea, cele şapte 
Biserici, ca să se pocăiască. El, cu adevărat, nici nu l-ar 
ameninţa pe cel nepocăit, dacă nu l-ar fi iertat pe cel 
ce s-a pocăit. Dumnezeu însuşi, de asemenea, astfel 
grăieşte: „Adu-ţi aminte de unde ai căzut şi te pocă- 
ieşte" 58 . Şi din nou: „Dacă, întorcându-vă, veţi plânge, 
atunci veţi fi izbăviţi şi veţi cunoaşte unde aţi fost" 59 . Şi 
nimeni să nu deznădăjduiască din cauza josniciei 
unui suflet păcătos, crezând că Dumnezeu nu mai are 
nevoie de el. Domnul vrea ca niciunul dintre noi să nu 
piară. Chiar şi cei neînsemnaţi, şi cei umili sunt căutaţi. 

6. Dacă nu credeţi, luaţi aminte la aceasta. Iată, 
în Evanghelie este căutat bănuţul de argint şi, atunci 
când este aflat, este arătat chiar şi vecinilor 60 . Biata oiţă, 
trebuie să fie purtată pe umerii Păstorului, dar acest 
lucru nu este greu pentru El. Pentru un singur păcătos 
care se pocăieşte îngerii din ceruri se veselesc, iar corul 
ceresc este bucuros. Hai atunci, tu, păcătosule: nu în¬ 
ceta să ceri milă! înţelege că întoarcere ta este prilej 
de bucurie! 


57 Rom. 14, 4. 

58 Apoc. 2, 5. 

59 Is. 30,15 [LXX], 

60 Cf Lc. 15, 8-9. 

